《台城路 题叶小鸾疏香阁眉子砚拓本》
清代·杨芳灿

珑玲片石销沈久，空留数行题字。镂雪词新，簪花格瘦，绿影浅分螺子。

疏香阁里。想几度摩挲，定劳纤指。无限清愁，远山低锁一痕翠。

瑶台环佩去远，只云丝帖帖，暗记蚕纸。蕉叶微凉，樱桃细雨，滴尽玉蟾清泪。

莲台證偈，早绮障全空，罢修眉史。枫冷凋红，水天谈旧事。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。